Document ID: 32006D0593

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Αυγούστου 2006
για τον καθορισμό ενδεικτικής κατανομής, ανά κράτος μέλος, των πιστώσεων ανάληψης υποχρεώσεων στο πλαίσιο του στόχου «περιφερειακή ανταγωνιστικότητα και απασχόληση» κατά την περίοδο 2007-2013
[κοινοποιηθείσα υπό τον αριθμό Ε(2006) 3472]
(2006/593/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (1), και ιδίως το άρθρο 18 παράγραφος 2,
Εκτιμώντας τα ακόλουθα:
(1)
Σύμφωνα με το άρθρο 3 παράγραφος 2 στοιχείο β) του κανονισμού (ΕΚ) αριθ. 1083/2006, ο στόχος «περιφερειακή ανταγωνιστικότητα και απασχόληση» αποβλέπει στην ενίσχυση της ανταγωνιστικότητας και της ελκυστικότητας των περιφερειών.
(2)
Σύμφωνα με το άρθρο 4 παράγραφος 1 στοιχείο β) του κανονισμού (ΕΚ) αριθ. 1083/2006, το Ευρωπαϊκό Ταμείο Περιφερειακής Ανάπτυξης και το Ευρωπαϊκό Κοινωνικό Ταμείο συνεισφέρουν στην επίτευξη των στόχων που αναφέρονται στο άρθρο 3 παράγραφος 2 στοιχείο β) του εν λόγω κανονισμού. Σύμφωνα με το άρθρο 4 παράγραφος 2 το Ταμείο Συνοχής παρεμβαίνει επίσης στις περιφέρειες μη επιλέξιμες για ενίσχυση στο πλαίσιο του στόχου σύγκλισης οι οποίες ανήκουν σε κράτη μέλη που είναι επιλέξιμα για ενίσχυση από το εν λόγω Ταμείο.
(3)
Σύμφωνα με το άρθρο 20 του κανονισμού (ΕΚ) αριθ. 1083/2006, το 15,95 % των διαθέσιμων πόρων για την ανάληψη υποχρεώσεων από το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής (εφεξής «τα Ταμεία») για την περίοδο 2007 έως 2013 χορηγείται στο πλαίσιο του στόχου «περιφερειακή ανταγωνιστικότητα και απασχόληση», συμπεριλαμβανομένου του 21,14 % για τη μεταβατική και ειδική ενίσχυση που αναφέρεται στο άρθρο 8 παράγραφος 2 του εν λόγω κανονισμού.
(4)
Είναι αναγκαίο να πραγματοποιείται η ενδεικτική κατανομή ανά κράτος μέλος των πόρων που πρέπει να χορηγηθούν για το στόχο «περιφερειακή ανταγωνιστικότητα και απασχόληση». Σύμφωνα με το άρθρο 18 παράγραφος 2 του κανονισμού (ΕΚ) αριθ. 1083/2006, αυτό πραγματοποιείται σύμφωνα με τα κριτήρια και τη μεθοδολογία που ορίζεται στο παράρτημα II του κανονισμού (ΕΚ) αριθ. 1083/2006.
(5)
Στο σημείο 4 του παραρτήματος II του κανονισμού (ΕΚ) αριθ. 1083/2006 ορίζεται η μέθοδος για την κατανομή των διαθέσιμων πόρων στα κράτη μέλη και στις περιφέρειες που είναι επιλέξιμες για χρηματοδότηση σύμφωνα με το άρθρο 6 του εν λόγω κανονισμού.
(6)
Στο σημείο 6 στοιχείο β) του παραρτήματος II του κανονισμού (ΕΚ) αριθ. 1083/2006 ορίζεται η μέθοδος για τον προσδιορισμό των κονδυλίων στο πλαίσιο των μεταβατικών ενισχύσεων που αναφέρονται στο άρθρο 8 παράγραφος 2 του εν λόγω κανονισμού.
(7)
Στο σημείο 7 του παραρτήματος II του κανονισμού (ΕΚ) αριθ. 1083/2006 ορίζεται το ανώτατο επίπεδο μεταβίβασης πόρων από τα Ταμεία σε κάθε επιμέρους κράτος μέλος.
(8)
Στα σημεία 12 έως 31 του παραρτήματος II του κανονισμού (ΕΚ) αριθ. 1083/2006 ορίζονται τα ποσά που αφορούν ορισμένες ειδικές περιπτώσεις για την περίοδο 2007 έως 2013.
(9)
Σύμφωνα με το άρθρο 24 του κανονισμού (ΕΚ) αριθ. 1083/2006, το 0,25 % των διαθέσιμων πόρων για την ανάληψη υποχρεώσεων από τα Ταμεία για την περίοδο 2007 έως 2013 πρέπει να διατεθούν στη χρηματοδότηση τεχνικής βοήθειας με πρωτοβουλία της Επιτροπής· στην ενδεικτική κατανομή ανά κράτος μέλος πρέπει συνεπώς να εξαιρείται το ποσό που αντιστοιχεί στην τεχνική βοήθεια,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα ενδεικτικά ποσά ανά κράτος μέλος των πιστώσεων ανάληψης υποχρεώσεων για τις περιφέρειες που είναι επιλέξιμες για χρηματοδότηση από τα διαρθρωτικά ταμεία στο πλαίσιο του στόχου «περιφερειακή ανταγωνιστικότητα και απασχόληση», όπως αναφέρεται στο άρθρο 6 του κανονισμού (ΕΚ) αριθ. 1083/2006, συμπεριλαμβανομένων των συμπληρωματικών ποσών που ορίζονται στο παράρτημα ΙΙ του εν λόγω κανονισμού, διαμορφώνονται όπως ορίζεται στον πίνακα 1 του παραρτήματος I.
Η ετήσια κατανομή ανά κράτος μέλος ανά έτος των πιστώσεων ανάληψης υποχρεώσεων που αναφέρεται στο προηγούμενο εδάφιο πραγματοποιείται όπως ορίζεται στον πίνακα 2 του παραρτήματος I.
Άρθρο 2
Τα ενδεικτικά ποσά ανά κράτος μέλος των πιστώσεων ανάληψης υποχρεώσεων για τη μεταβατική και ειδική ενίσχυση από τα διαρθρωτικά ταμεία, στο πλαίσιο του στόχου «περιφερειακή ανταγωνιστικότητα και απασχόληση», όπως αναφέρεται στο άρθρο 8 παράγραφος 2 του κανονισμού (ΕΚ) αριθ. 1083/2006, συμπεριλαμβανομένων των συμπληρωματικών ποσών που ορίζονται στο παράρτημα ΙΙ του εν λόγω κανονισμού, διαμορφώνονται όπως ορίζεται στον πίνακα 1 του παραρτήματος ΙΙ.
Η ετήσια κατανομή ανά κράτος μέλος ανά έτος των πιστώσεων ανάληψης υποχρεώσεων που αναφέρεται στο προηγούμενο εδάφιο πραγματοποιείται όπως αναφέρεται στον πίνακα 2 του παραρτήματος ΙΙ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 4 Αυγούστου 2006.

Labels: 2
4
19
5
15